CELEX: 32021D1360
Language: lt
Date: 1625011200000
Title: Komisijos sprendimas (ES) 2021/1360 2021 m. birželio 30 d. kuriuo Nyderlandams leidžiama pratęsti tam tikrus Europos Parlamento ir Tarybos reglamento (ES) 2021/267 2 ir 3 straipsniuose nurodytus laikotarpius (pranešta dokumentu Nr. C(2021) 4640) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/14
               
            
         KOMISIJOS SPRENDIMAS (ES) 2021/1360
         2021 m. birželio 30 d.
         kuriuo Nyderlandams leidžiama pratęsti tam tikrus Europos Parlamento ir Tarybos reglamento (ES) 2021/267 2 ir 3 straipsniuose nurodytus laikotarpius
         
            
               (pranešta dokumentu Nr. C(2021) 4640)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo 2 straipsnio 8 dalį ir 3 straipsnio 4 dalį,
         kadangi:
         
                     (1)
                  
                  
                     Reglamento (ES) 2021/267 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d. To reglamento 2 straipsnio 3 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2021/267 3 straipsnio 1 dalimi pratęsiamas vairuotojų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (3)
                  
                  
                     2021 m. gegužės 25 d. raštu Nyderlandai pateikė pagrįstą prašymą leisti pratęsti tam tikrus Reglamento (ES) 2021/267 2 ir 3 straipsniuose nurodytus laikotarpius. 2021 m. birželio 7 d. Nyderlandai pateikė papildomos informacijos prašymui pagrįsti;
                  
               
                     (4)
                  
                  
                     savo pagrįstu prašymu Nyderlandai siekia gauti leidimą Reglamento (ES) 2021/267 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais (tos nuostatos ir 2 straipsnio 3 dalies taikymo tikslais) ir leidimą to reglamento 3 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais;
                  
               
                     (5)
                  
                  
                     remiantis Nyderlandų pateikta informacija, dėl priemonių, kurių jie ėmėsi siekdami užkirsti kelią COVID-19 plitimui arba jį suvaldyti, po 2021 m. birželio 30 d. greičiausiai vis dar nebus įmanoma išklausyti kvalifikacijos kėlimo kursų ar gauti jų išklausymo pažymėjimų, arba įrašyti suderinto Sąjungos kodo „95“;
                  
               
                     (6)
                  
                  
                     Nyderlandų teigimu, dėl tokių priemonių kvalifikacijos kėlimo kursai turėjo būti sustabdyti nuo 2020 m. gruodžio 15 d. iki 2021 m. kovo 16 d. Nors per tą laiką kvalifikacijos kėlimo kursai buvo atnaujinti, kiekvienam asmeniui vis dar galioja reikalavimas visose situacijose išlaikyti 1,5 m atstumą vienas nuo kito. Privačios bendrovės šias priemones įgyvendino taikydamos bendrą protokolą;
                  
               
                     (7)
                  
                  
                     pagrindinis šių priemonių poveikis kvalifikacijos kėlimo kursams yra tas, kad dabar klasės turi būti daug mažesnės, palyginti su įprastinėmis situacijomis. Iš tiesų didelė dalis kvalifikacijos kėlimo kursų apima privalomus praktinius kursus, kurie dabar gali būti rengiami tik mažoms grupėms. Remiantis Nyderlandų pateikta informacija, dėl šios aplinkybės gerokai sumažėja mokymo pajėgumai šioje valstybėje narėje, todėl negalima laiku baigti daugelio sunkvežimių vairuotojų kvalifikacijos kėlimo kursų;
                  
               
                     (8)
                  
                  
                     Nyderlandų teigimu, šį bendrą protokolą artimiausioje ateityje turės taikyti privačios bendrovės, o tai reiškia, kad dideli turimų mokymo pajėgumų rinkoje apribojimai artimiausioje ateityje išliks;
                  
               
                     (9)
                  
                  
                     remiantis Nyderlandų pateikta informacija, dauguma tos valstybės narės sunkvežimių vairuotojų iki 2021 m. pabaigos turi atnaujinti profesinės kompetencijos pažymėjimus (toliau – PKP). Remiantis už mokymų registravimą atsakingos Nyderlandų institucijos (CBR (2)) pateikta informacija, 2021 m. vidutiniškai 150 000 vairuotojų vis dar turi lankyti du septynių valandų kursus, o tai reiškia, kad iki metų pabaigos sunkvežimių vairuotojai toje valstybėje narėje dar turi išklausyti iš viso 300 000 kursų;
                  
               
                     (10)
                  
                  
                     be to, remiantis Nyderlandų pateiktais duomenimis, dėl visuotinės izoliacijos padėties, kurioje valstybė narė buvo 2020 m. pavasarį, daug autobusų vairuotojų patyrė didelių sunkumų, susijusių su kvalifikacijos kėlimo kursų išklausymu iki 2020 m. rugsėjo 10 d. Kadangi šiems autobusų vairuotojams pagal Europos Parlamento ir Tarybos reglamentą (ES) 2020/698 (3) buvo leista pratęsti jų PKP, šiuo metu autobusų vairuotojai dar turi išklausyti apie 350 000 kursų per labai ribotą laikotarpį;
                  
               
                     (11)
                  
                  
                     be to, remiantis Nyderlandų pateikta informacija, turėtų būti labai sudėtinga tinkamai atnaujinti visus kvalifikacijos kėlimo kursus. užsikrėtimų COVID-19 skaičius Nyderlanduose tebėra didelis, o dauguma profesionalių vairuotojų dar nebuvo paskiepyti. Remiantis tos valstybės narės pateikta informacija, tai reiškia, kad užsikrėtimų šioje žmonių grupėje ir tarp jų artimųjų vis dar yra, o tai verčia juos laiką praleisti laikinojo nedarbingumo atostogose arba karantine. Tai reiškia ne tik tai, kad juos turi pakeisti kolegos, bet ir tai, kad jie turi mažiau laiko dalyvauti kvalifikacijos kėlimo kursuose. Iš ankstesnės patirties taip pat matyti, kad turimi instruktoriai turi atšaukti daugelį mokymo dienų, o tai įvyksta ne tik dėl didelio netikėtų vairuotojų atšaukimų skaičiaus, bet ir dėl to, kad tarp pačių instruktorių vis dar pasitaiko užsikrėtimų ir karantinavimosi atvejų;
                  
               
                     (12)
                  
                  
                     Nyderlandų teigimu, ši valstybė narė įgyvendina sistemą, pagal kurią kvalifikacijos kėlimo kursus PKP gauti būtų galima rengti įmonės viduje, kad vairuotojai kursus galėtų išklausyti savo įprastuose „darbo burbuluose“. Tačiau būtiną pažymėjimų šiems instruktoriams išdavimą numatoma pradėti tik liepos 1 d. Numatoma, kad vėliau daug instruktorių ir vairuotojų bus vasaros atostogose, į kurias paprastai išeinama per tos valstybės narės moksleivių atostogas;
                  
               
                     (13)
                  
                  
                     remiantis Nyderlandų pateikta informacija, tikėtina, kad vairuotojo pažymėjimų atnaujinimai po 2021 m. birželio 30 d. taip pat bus neįmanomi dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti;
                  
               
                     (14)
                  
                  
                     remiantis Nyderlandų pateikta informacija, toje valstybėje narėje PKP išduodami vairuotojo pažymėjime. Todėl daugumos sunkvežimių vairuotojų, kurių PKP galiojimas pasibaigtų 2021 m. rugsėjo 10 d., vairuotojo pažymėjimai taip pat baigtų galioti tą pačią dieną;
                  
               
                     (15)
                  
                  
                     Nyderlandų teigimu, pratęsti laikotarpį, per kurį kitu atveju vairuotojo pažymėjimai baigtų galioti, ypač būtina tiems asmenims, kuriems reikia medicinos specialisto išvados, kad galėtų atnaujinti savo pažymėjimus. Remiantis tos valstybės narės pateiktais duomenimis, šiuo metu yra 61 687 bylų, dėl kurių Nyderlandų nacionalinė egzaminų institucija vis dar laukia gydytojų ar specialistų medicininių išvadų. Taip yra dėl to, kad daug vairuotojų vis dar negali laiku gauti vizito pas gydytoją dėl COVID-19 sukelto spaudimo sveikatos priežiūros sistemai;
                  
               
                     (16)
                  
                  
                     remiantis Nyderlandų pateikta informacija, teigiamų tyrimų rezultatų ir naujų hospitalizavimo atvejų skaičius šioje valstybėje narėje sumažėjo, o skiepijimo greitis ir toliau atitinka Europos vidurkį. Tačiau laikoma, kad bendra su COVID-19 susijusi padėtis Nyderlanduose vis dar kelia susirūpinimą, nes šiuo metu 23 iš 25 Nyderlandų regionų yra priskiriami „didelės“ rizikos lygiui, o tai yra aukščiausias lygis. Rizika kituose dviejuose regionuose vertinama kaip vienu lygiu mažesnė, o tai yra „rimtos“ rizikos lygis. Todėl spaudimas sveikatos priežiūros sistemai vis dar yra labai didelis. Todėl priemonės, kurių imtasi siekiant užkirsti kelią COVID-19 viruso plitimui arba jį suvaldyti, greičiausiai vis dar bus taikomos keletą mėnesių;
                  
               
                     (17)
                  
                  
                     Nyderlandų skaičiavimais, laikotarpį pratęsti keturiais mėnesiais reikia tam, kad profesionalūs vairuotojai galėtų išklausyti kvalifikacijos kėlimo kursus laikydamiesi nustatytų terminų ir kad būtų galima panaikinti dar nesurengtų kursų sankaupą, siekiant nesukelti didelių trikdžių transporto sektoriuje;
                  
               
                     (18)
                  
                  
                     remiantis Nyderlandų pateikta informacija, dauguma susijusių vairuotojų turi tik baigti jau pradėtus kvalifikacijos kėlimo kursus. Todėl prašomas pratęsimas neturėtų kelti neproporcingos rizikos transporto saugai ir saugumui;
                  
               
                     (19)
                  
                  
                     todėl Nyderlandams turėtų būti suteiktas leidimas Reglamento (ES) 2021/267 2 straipsnio 1 dalyje (tos nuostatos ir 2 straipsnio 3 dalies taikymo tikslais) ir 3 straipsnio 1 dalyje nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais;
                  
               
                     (20)
                  
                  
                     Nyderlandai sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Nyderlandams leidžiama pratęsti Reglamento (ES) 2021/267 2 straipsnio 1 ir 3 dalyse ir 3 straipsnio 1 dalyje nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2021/267 2 straipsnio 1 ir 3 dalių taikymo tikslais to reglamento 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais ir
                     
                  
                        b)
                     
                     
                        to reglamento 3 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais.
                     
                  
         
            2 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  „Centraal Bureau Rijvaardigheidsbewijzen“.
         
            (3)  2020 m. gegužės 25 d. Europos Parlamento ir Tarybos reglamentas (ES) 2020/698, kuriuo atsižvelgiant į COVID-19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (OL L 165, 2020 5 27, p. 10).